Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: során Strasbourgban, 1981. január 28. napján kelt egyezmény kihirdetéséről szóló 1998. évi VI. törvény rendelkezéseinek
Paragraph Index: 1317

30. §-ának g) pontja alapján nem kell bejelenteniük az adatvédelmi nyilvántartásba a saját tájékoztatási tevékenységüket szolgáló adatkezelésüket. Az adatvédelmi biztos munkájának természetes szövetségese is a sajtó, mivel a nyilvánosság az egyetlen fórum, amelyhez az ombudsman rendszerint a sajtó közvetítésével fordulhat. De nem feledkezhetünk meg arról sem, hogy a sajtó adatkezelésére is ugyanazok a jogszabályok vonatkoznak mint bármely más adatkezelőre, így néha a sajtó a vizsgálat alanya. A közszolgálati médiát érintő beadványok száma 20%-ról (1998-ban hét ügy) 8%-ra (1999-ben 3 ügy) csökkent, az írott sajtót érintő ügyek száma 69%-ról (1998-ban 24 beadvány) 62%-ra (1999-ben 21 beadvány) változott, míg az elektronikus és nonprofit médiákat érintő panaszok aránya megháromszorozódott. Már régóta érzékelhető az elektronikus médiában egyes műsorfajták adatkezelési, közlési gyakorlatának változása, amely a kereskedelmi televíziózás megjelenésével új arculatot öltött. A fokozódó hírverseny, a nézettségi mutatók és a nézőszám növelése által remélt gazdasági, piaci előnyszerzés sok esetben háttérbe szorítja az alkotmányos jogok érvényesülését, így a személyes adatok védelméhez fűződő jogot is. Ez a megállapítás igaz egyes napilapokra is. Az Adatvédelmi Biztos Irodájának gyakorlatában ritka a hivatalból indított vizsgálat, mégis jellemző, hogy amikor az adatkezelés, nyilvánosságra hozás súlyos sérelmet okoz az érintetteknek, az adatvédelmi biztos hivatalból indít vizsgálatot. Így történt ez 1995-ben a lottó ötös ügyben is. 1998 végén, 1999 elején egyes televízió-műsorok személyes, sok 2000/88/II. szám esetben különleges adatokat olyan módon hoztak nyilvánosságra, aminek jogalapja megkérdőjelezhető volt. Például a deutschlandsbergi autóbusz-katasztrófa áldozatai hozzátartozóinak, a különböző balesetek, családi tragédiák, bűncselekmények áldozatainak és elkövetőinek bemutatása során. (A vizsgálat megállapításait összegző ajánlás és közlemény a mellékletben olvasható.) (100/H/1999) Bűncselekmény áldozatainak személyes adatait jogellenesen hozta nyilvánosságra a Népszabadság 1999. január 26-án megjelent száma.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes